《倦寻芳 周暖姝夫人招吴蘋香暨余集大涤山房，登致爽台，眺望湖上诸山，即席赋谢。》
清代·陆茜

画堂开处，杯泛红霞，却好晴昼。握手论心，座上春风亲授。

更闲行，抄幽径，绿阴如水凉衣袖。太匆匆，叹十年尘梦，青山依旧。

忽地觉、烦襟洗尽，诗思添浓，人意销逗。只怪斜阳，红上眉棱催走。

重把西溪期后约，瓜皮艇子招渔妇。问人生，这清狂，几番消受。